**PREJAVY AUTIZMU**

**Autizmus** je pervazívna vývinová porucha (PVP) s multifaktoriálnými príčinami. Zasahuje celkový vývin dieťaťa a ovplyvňuje možnosti jeho výchovy, vzdelávania a socializácie. U dieťaťa prevláda nevyrovnaný profil, každá oblasť vývinu je narušená na inej úrovni. V jednej z oblastí môže byť dieťa výrazne šikovné, naopak, v inej oblasti môže výrazne zaostávať. Najviac narušené sú oblasti:

1. **Sociálna komunikácia**

\* nedoceňuje sociálne využitie a radosť z komunikácie (platí to aj u tých detí s autizmom, ktorí rozprávajú veľa, ale skôr "na" iných ľudí ako "s" nimi),   
\* nechápe, že reč je prostriedkom získavania informácií o ostatných ľuďoch (dieťa s autizmom môže byť schopné vyjadrovať vlastné potreby, ale je pre neho ťažké hovoriť o vlastných pocitoch alebo myšlienkach a nevyzná sa ani v emóciách a myšlienkach iných ľudí),   
\* nerozumie skutočnému významu gest, výrazov tváre, alebo tónu hlasu (dieťa s vysokofunkčným autizmom používa gestá, sú ale zvláštne a neprimerané),   
\* používa a rozumie reči veľmi doslovne, niekedy s „úžasným" výberom slov a viet, ale obmedzeným rozsahom slovnej výpovede (hoci niektoré deti sú fascinované slovami, nepoužívajú ich k sociálnym interakciám).

1. **Sociálna interakcia**

\* sa často vyhýba kontaktu s inými ľuďmi, alebo sú mu tieto kontakty ľahostajné, najmä kontakty iných detí (hoci niektoré deti s autizmom obľubujú niektoré formy aktívneho fyzického kontaktu),  
\* pasívne akceptuje sociálny kontakt, niekedy dokonca prejavuje veľkú radosť z neho, ale len veľmi zriedka nadväzuje spontánne kontakty,   
\* len príležitostne "pristupuje" k iným ľuďom, ak aj, vždy veľmi zvláštnym, neprimeraným, opakujúcim sa spôsobom, pričom nevenuje žiadnu (alebo len veľmi malú) pozornosť reakciám týchto ľudí.

1. **Imaginácia (predstavivosť , záujmy, hra)**

\* nie je schopné hrať sa s predmetmi alebo hračkami imaginatívne (ani s inými deťmi či dospelými- hra na niečo...na lekára, na obchod; hra akože...akože držím v ruke šálku a pijem čaj, akože varím),  
\* má sklony zameriavať sa na nepodstatné alebo triviálne veci, napr. na náušnice, nie na človeka ktorý ich nosí, alebo na koleso namiesto celého vláčika,  
\* ak má nejaké imaginatívne aktivity, tak sú naučené, obmedzené, okopírované a zaoberá sa nimi rigidne (nepružne a trvácne),  
\* absentuje zmysel aktivít, ktorých podstatou je zapodievanie sa so slovami (napr. spoločenských rozhovorov, literatúry, najmä beletrie, či slovných hračiek).

**Repetitívne (opakujúce sa) aktivity**

Popri triáde poškodení má dieťa s autizmom aj prejavy repetitívnych aktivít a repetitívneho správania. Na veľmi jednoduchej úrovni to môže byť napr. trepotanie prstami alebo predmetmi. Zložitejšie prejavy sú napr.: nástojenie na vždy rovnakej trase pri cestovaní na určité miesto, určitý rituál alebo opakovanie určitej sekvencie zvláštnych pohybov tela pred uložením sa do postele. Dieťa si niekedy vytvára veľmi intenzívny vzťah k určitým predmetom - bez zrejmého dôvodu. Napr. zoraďuje predmety do presných radov alebo zbiera niektoré predmety (napr. plastové fľaše, vrchnáky od fliaš atď.). Niektoré deti bývajú fascinované niektorými témami, napr. elektrinou, astronómiou, vtákmi, cestovným poriadkom, ale aj niektorými osobami (kladú im tie isté otázky a vyžadujú vždy rovnaké odpovede).

**"Vyzývavé" (nevhodné) správanie** Patrí sem napr. strácanie sa (v zmysle "utekania"), vrieskanie, kopanie alebo hryzenie iných ľudí, agresivita namierená na ľudí, predmety, ale aj na samého seba, sociálne neakceptovateľné zvyky, či naivné a nehanebné poznámky. Vydávanie rôznych zvukov, dožadovanie sa niečoho (predmetu, činnosti), pri zákaze až do prepuknutia „záchvatu“.  
  
**Špeciálne schopnosti**   
 Okolo 10% autistických detí má nejaké špeciálne schopnosti, ktoré sú na oveľa vyššej úrovni ako zvyšok ich schopností. Napr. v oblasti hudby, umenia, matematiky, skladania puzzle alebo iných hier a skladačiek. Pozor, memorovanie určitých údajov nie je špeciálna schopnosť v zmysle nadania v určitej oblasti (dieťa môže vedieť naspamäť súčin všetkých dvojciferných čísel, ale iné matematické operácie nezvláda, príp. o matematiku sa vôbec nezaujíma. Táto jeho schopnosť je len veľmi obmedzene využiteľná alebo nahraditeľná bežnou kalkulačkou). Ak hovoríme o špeciálnych schopnostiach, sú to také schopnosti, ktoré sú v danej oblasti záujmu komplexne využiteľné, potrebné.

**Dôležité!**

Pri zisťovaní očného kontaktu, reakcii na meno je potrebné si overiť mnohonásobne, či dieťa reaguje pri každom pokyne. Je veľmi dôležité uistenie sa, že dieťa reaguje na meno za každých okolností, že dieťa nadväzuje očný kontakt prirodzene (nie pozeranie sa akoby cez osobu alebo nie príliš uprené pozeranie do očí a pod.).

Pri komunikácii, resp. porozumeniu reči- ak dieťa rozumie každodenným inštrukciám doma, je potrebné si overiť, či dieťa rozumie novým, pritom jednoduchým a bežným situáciám alebo rovnakým situáciám v inom prostredí, pri inej osobe.

V prípade otázok a informácii sa na nás obráťte na t.č.: 0904 132 132

PhDr. Mariana Fedorová, psychológ

Mgr. Mária Malackaničová, špeciálny pedagóg